།བསྟན་བཅོས་ཆེན་པོ་དབུ་མ་ལ་འཇུག་པའི་མཐའ་དཔྱོད་ལུང་རིགས་སྒྲོན་མེ་ཞེས་བྱ་བ་ཀུན་མཁྱེན་བླ་མ་འཇམ་དབྱངས་བཞད་པའི་རྡོ་རྗེའི་གསུང་རྒྱུན་བཞུགས་སོ། །
མཆོད་བརྗོད།
ཛྙཱཀྲྀཔཨཾཤུལཀྵཎཏཔོཔམསྱཙསཧསྲསཀྟམརིཙི། །
མཁྱེན་བརྩེའི་འོད་སྟོང་མཚན་དཔེ་ལ་ཆགས་སྟོང་ཉིད་ཚ་ཟེར་སྤྲོ་བ་ཡིས། །
གྲནྠཨཧཾབདོཏྶྲྀཛབནཾནཤཾཀུམུདཤཱུནྱཏརྐསཀལཾ། །
བདག་ཏུ་སྨྲ་བའི་རྟོག་གེའི་གཞུང་ལུགས་ཀུ་མུད་ནགས་ཚལ་ཀུན་འཇིག་ཅིང་། །
ཥཊྤདམོཀྵམཱརྒཏུཥཀྲྀཏྶཧསྲཨབྷིཀཱཤཔཏྲསུབྷགཾ །
ཐར་ལམ་འདབ་སྟོང་མངོན་པར་ཕྱེ་བས་སྐལ་བཟང་རྐང་དྲུག་ཚིམ་མཛད་པ། །
དེབཙདེབཨིཀྵུཔདཔཿསརོཛཙརཎོ྅དརེཎམཡོཿ། །
ལྷ་ཡི་ལྷར་གྱུར་བུ་རམ་ཤིང་པའི་ཞབས་ཀྱི་པདྨོར་གུས་ཕྱག་འཚལ། །
ཐུབ་བསྟན་རྒྱ་མཚོའི་དབུས་ན་ངལ་གསོ་ཞིང་། །རྣམ་དག་ལུང་རིགས་སྦྲུལ་གྱི་གདེངས་ཀས་བརྗིད། །མཁྱེན་བརྩེ་ནོར་བུའི་ཅོད་པཎ་སྤྱི་བོར་འཛིན། །ཀླུ་སྒྲུབ་ཀླུ་ཡི་དབང་པོ་ལ་ཕྱག་འཚལ། །མཐའ་གཉིས་དང་བྲལ་དབུ་མའི་སྲོལ་ཆེན་པོ། །འཕགས་པའི་དགོངས་པ་ཇི་བཞིན་གསལ་མཛད་པ། །སྨྲ་བའི་ཁྱུ་མཆོག་ཨཱརྱ་དེ་བ་དང་། །སངས་རྒྱས་བསྐྱངས་སོགས་སྲོལ་འཛིན་རྣམས་ལ་འདུད། །བློ་གྲོས་ཆུ་ཤེལ་ཆ་ཤས་ཡོངས་རྫོགས་ཤིང་། །རྨད་བྱུང་ལེགས་བཤད་བདུད་རྩིའི་བསིལ་ཟེར་གྱིས། །ངེས་དོན་ཀུ་མུད་སྐྱེད་ཚལ་ཁ་འབྱེད་པ། །ཟླ་གྲགས་རྒྱུ་སྐར་བདག་པོས་དེང་འདིར་སྐྱོངས། །རྒྱལ་བ་ཀུན་གྱི་མཁྱེན་བརྩེའི་ཕུང་པོ་ངུར་སྨིག་ཟློས་གར་ལྷུར་བླངས་ཏེ། །སྐལ་བཟང་འགྲོ་ལ་སྟོང་ཉིད་ལྟ་དང་གསང་ཆེན་རྒྱ་མཚོའི་སྙིང་པོའི་བཅུད། །གསལ་བར་འདོམས་པས་བདེ་གཤེགས་ལམ་བཟང་དུས་ཀྱི་མཐར་ཡང་རྒྱས་མཛད་པ། །གངས་ཅན་མཁས་གྲུབ་ཀུན་གྱི་གཙུག་རྒྱན་བློ་བཟང་གྲགས་པར་སྙིང་ནས་འདུད། །མགོན་པོ་དེ་ཡི་གསུང་གི་གསང་བ་ཀུན། །ཚུལ་བཞིན་བཟུང་ནས་ཐར་འདོད་སྐྱེ་བོ་ལ། །ལེགས་བཤད་དགའ་སྟོན་འགྱེད་པའི་དཔལ་ཡོན་ཅན། །སྲས་མཆོག་རྣམས་ལ་གུས་པས་ཕྱག་འཚལ་ལོ། །སྤྲུལ་པའི་འཁྲུངས་རབས་མུ་ཏིག་འཕྲེང་བ་ལྟར། །ཚར་དུ་དངར་བས་རྒྱ་མཚོའི་གོས་ཅན་ཀུན། །བློ་བཟང་བསྟན་པའི་འོད་ཀྱིས་ཁྱབ་མཛད་པ། །རྒྱལ་བ་ཡབ་སྲས་གཉིས་ལ་གུས་པས་འདུད། །ཐུགས་བསྐྱེད་ས་སྲུང་དབང་པོའི་སྟེང་གནས་དཀའ་གནད་ཀུན་གཟིགས་འདྲེན་བྱེད་གཡོ། །རྣམ་མང་ལུང་གི་ཆར་ཆེན་འབེབས་མཁས་རིགས་ཚུལ་རྩེ་བརྒྱ་འབར་བ་ཡིས། །རྒོལ་བ་ངན་པའི་སྦྱིན་སྐྱེས་ཀུན་འཇོམས་སྐལ་བཟང་ལྷ་བརྒྱའི་གཉེན་གཅིག་པུ། །འཇམ་དཔལ་དབྱངས་དངོས་བཞད་པའི་རྡོ་རྗེ་བདེ་སོགས་བདག་པོ་གང་དེར་འདུད། །རྣམ་དཔྱོད་ལྕགས་ཀྱི་ཁམས་ལས་ལེགས་གྲུབ་པའི། །དྲི་མེད་ལུང་རིགས་རིན་ཆེན་རལ་གྲི་ཡིས། །བདག་བློའི་ཐེ་ཚོམ་དྲ་བ་གཅོད་མཛད་པ། །བདག་གི་ཡོངས་འཛིན་བཤེས་གཉེན་རྣམས་ལ་འདུད། །ཀུན་མཁྱེན་ཆེན་པོའི་མཁྱེན་དགོངས་ནོར་འཛིན་གཞིར། །ལེགས་པར་འཁྱིལ་པའི་བསྟན་བཅོས་ཆུ་གཏེར་ཆེ། །ངོ་མཚར་བཤད་པའི་རླབས་ཕྲེང་འབུམ་གཡོ་བས། །བློ་དམན་ཚོགས་རྣམས་སྒྱིད་ལུག་བསྟེན་པར་གྱུར། །དེ་ཕྱིར་མགོན་དེའི་ལེགས་གསུང་རོལ་པའི་མཚོ། །རྣམ་དཔྱོད་ཀླུ་དབང་གིས་བཟུང་བསྲུབས་པ་ལས། །ལེགས་བཤད་བདུད་རྩིའི་བུམ་པ་ཉེར་བླངས་ནས། །སྐལ་བཟང་མཁར་ཉལ་ཚོགས་ལ་ཁོ་བོས་སྦྱིན། །མཁས་རློམ་གང་དག་འདི་ལྟའི་ལེགས་བཤད་ནི། །འབད་པས་སྤོང་ཡང་གཟུར་གནས་དོན་གཉེར་ཚོགས། །པད་མཚོར་ངང་མོ་ཇི་བཞིན་གཞུང་ལུགས་འདིར། །ཀུན་དགའི་འཛུམ་དཀར་སྤྲོ་བཞིན་འཇུག་པར་ངེས། །
མཚན་དོན།
དེ་ལ་འདིར་ཟབ་པ་དང་རྒྱ་ཆེ་བའི་ལམ་བཟང་མ་ལུས་པ་གསལ་བར་བྱེད་པའི་བསྟན་བཅོས་ཆེན་པོ་དབུ་མ་ལ་འཇུག་པའི་དཀའ་བའི་གནས་ཀྱི་དོན་གཏན་ལ་འབེབས་པ་ལ། མཚན་གྱི་དོན། འགྱུར་གྱི་ཕྱག །གཞུང་གི་དོན། མཇུག་གི་དོན་དང་བཞི། དང་པོ་ནི། དབུ་མ་ལ་འཇུག་པ་ཞེས་སོགས་ཀྱི་སྐབས་སུ་དགག་གཞག་སྤང་གསུམ་ལས། དང་པོ་ནི། ཁ་ཅིག་ན་རེ། དབུ་མ་ལ་འཇུག་པ་ཞེས་པའི་འཇུག་བྱའི་དབུ་མ་དེ་དབུ་མ་ལ་བྱེད་ཟེར་ན། དེ་མི་འཐད་པར་ཐལ། སྤྱིར་དབུ་མ་ཞེས་པའི་ཐ་སྙད་དབུ་མའི་གཞུང་དང་། དབུ་མའི་གྲུབ་མཐའ་དང་། དེ་སྒྲོགས་པ་པོའི་གང་ཟག་གསུམ་ལ་འཇུག་པ་ལས། འདིར་དབུ་མའི་བསྟན་བཅོས་ལ་བྱེད་དགོས་པའི་ཕྱིར། རང་འགྲེལ་ལས། དབུ་མའི་བསྟན་བཅོས་ལ་འཇུག་པར་བྱ་བའི་ཕྱིར། ཞེས་དང་། རྣམ་བཤད་ལས། མདྷྱཱ་མ་ཀའི་སྐད་ཀྱི་བྱིངས་ལས་བརྩམས་ནས་དབུ་མའི་བསྟན་བཅོས་སམ་དབུ་མའི་གྲུབ་མཐའ་ལ་དབུ་མར་བྱས་པར་ཤེས་རབ་སྒྲོན་མར་ཡང་བཤད་པས་དབུ་མ་ཞེས་པ་ཙམ་ལས་མ་བྱུང་ཡང་། འདིར་དབུ་མའི་བསྟན་བཅོས་ལ་གོ་བར་བྱའོ། །ཞེས་གསུངས་པའི་ཕྱིར། ཡང་ཁ་ཅིག །རིགས་ཚོགས་དྲུག་ཀ་སྐབས་འདིའི་འཇུག་བྱའི་དབུ་མ་ཡིན་ཟེར་ན། དེ་མི་འཐད་པར་ཐལ། འདིའི་འཇུག་བྱའི་དབུ་མ་དེ་རྩ་ཤེ་ཁོ་ན་ལ་བྱ་རིགས་པའི་ཕྱིར། དེར་ཐལ། རང་འགྲེལ་ལས། རིགས་ཚོགས་གཞན་གྱི་ལུང་འདྲེན་པའི་ཚེ་རང་མིང་ནས་སྨོས་ལ། རྩ་ཤེ་འདྲེན་པའི་ཚེ་དབུ་མ་ལས་ཞེས་སྨོས་ཚུལ་མི་འདྲ་བ་མཛད་པ་ལ་དགོས་པ་ཡོད་པའི་ཕྱིར། རྣམ་བཤད་ལས། དེ་ཡང་འདིའི་འགྲེལ་པར་རྩ་ཤེ་ཁུངས་སུ་མཛད་པ་ན་དབུ་མ་ལས་ཞེས་མང་དུ་གསུངས་པ་ལྟར་རྩ་ཤེ་ལ་བྱ་ཡི། དབུ་མའི་གཞུང་གཞན་དང་། དབུ་མའི་དོན་གཞན་ལ་མི་བྱའོ། །ཞེས་གསུངས་པའི་ཕྱིར། ཡུམ་རྒྱས་འབྲིང་བསྡུས་གསུམ་འདིའི་འཇུག་བྱའི་དབུ་མ་ཡིན་ཟེར་བ་ཡང་དེས་ཁེགས་སོ། །དབུ་མ་རྩ་བ་ཤེས་རབ་ལ་བསྟན་བཅོས་འདི་ཇི་ལྟར་འཇུག་པའི་ཚུལ་ལ། འགྲེལ་བཤད་མཁན་པོ་ཛ་ཡ་ཨ་ནནྟ་ན་རེ། རྩ་ཤེ་ལས་བདེན་གཉིས་རྒྱས་པར་མ་བསྟན། འདིར་དེ་གཉིས་རྒྱས་པར་བསྟན་པའི་སྒོ་ནས་རྩ་བ་ཤེས་རབ་ཀྱི་དགོངས་པ་འགྲེལ་བ་དེ་བསྟན་བཅོས་འདི་རྩ་ཤེ་ལ་ཟབ་པ་དང་རྒྱ་ཆེ་བའི་སྒོ་ནས་འཇུག་པའི་དོན་ཡིན་ཞེས་ཟེར། དེ་སྐད་དུ་ཡང་འགྲེལ་བཤད་ལས། འདིར་དབུ་མའི་བསྟན་བཅོས་སུ་ཀུན་རྫོབ་དང་དོན་དམ་པའི་རང་བཞིན་རྒྱས་པར་མ་བརྗོད་ལ། དེ་འདིར་རྒྱས་པར་བསྟན་པས་བསྟན་བཅོས་འདི་དེ་ལ་འཇུག་པར་འགྱུར་བའོ། །ཞེས་སོ། །དེ་ཡང་མི་འཐད་པར་ཐལ། རྩ་ཤེ་ལས་དོན་དམ་པའི་རྣམ་བཞག་འཇུག་པ་ལས་ཀྱང་རྒྱས་པར་བཤད་པའི་ཕྱིར། རྣམ་བཤད་ལས། དེ་ཁོ་ན་ཉིད་གཏན་ལ་འབེབས་པའི་རིགས་པའི་རྣམ་གྲངས་ནི་འཇུག་པ་ལས་རྩ་བ་ཤེས་རབ་ཤིན་ཏུ་རྒྱས་པས་བཤད་པ་དེ་ལེགས་པར་མ་མཐོང་ངོ་། །ཞེས་གསུངས་པའི་ཕྱིར། ཡང་མཁས་པ་ཁ་ཅིག །རྩ་ཤེ་ལས་བདེན་གཉིས་ཀྱི་གཞི་ལྡོག་རྒྱས་པར་མ་བསྟན་བྱས་ན་འགྲེལ་བཤད་ལ་རྣམ་བཤད་ཀྱི་སྐྱོན་དེ་འཇུག་ཀྱང་བདེན་གཉིས་རང་ལྡོག་ལ་བསམ་ན་རྩ་ཤེ་ལས་འཇུག་པ་རྒྱས་པས་དགག་པ་དེ་མི་འཇུག་གོ །ཞེས་ཟེར་རོ། །དེ་མི་འཐད་པར་ཐལ། བདེན་གཉིས་རང་ལྡོག་ནས་སྟོན་པ་ལའང་འཇུག་པ་ལས་རྩ་ཤེ་རྒྱས་པའི་ཕྱིར། དེར་ཐལ། རྩ་ཤེ་ལས། བདེན་གཉིས་ཀྱི་ངོ་བོ་དང་། བདེན་གཉིས་མི་ཤེས་ན་གསུང་རབ་ཀྱི་དེ་ཉིད་མི་ཤེས་པ་དང་། བདེན་གཉིས་བསྟན་པའི་དགོས་པ་དང་། བདེན་གཉིས་ལ་ལོག་པར་བཟུང་བའི་ཉེས་དམིགས་དང་། བདེན་གཉིས་རྟོགས་དཀའ་བའི་ཚུལ་དང་བཅས་བཤད་པ་གང་ཞིག །འཇུག་པ་ལས་དེ་ལྟར་མ་བཤད་པའི་ཕྱིར། ཤེས་བྱེད་ཀྱི་ལུང་རྣམས་རྒྱས་པར་བལྟའོ། །ཡང་ཁ་ཅིག་ན་རེ། རྩ་ཤེ་ལས་རྒྱ་ཆེ་བའི་རིམ་པ་རྒྱས་པར་མ་བསྟན་ཀྱང་འཇུག་པ་འདིར་མ་ཚང་བ་ཁ་སྐོང་བའི་ཚུལ་གྱིས་སྙིང་རྗེ་གསུམ་དང་། ས་བཅུ་སོགས་བཤད་ཅེས་ཟེར་རོ། །དེ་མི་འཐད་པར་ཐལ། རྩ་ཤེ་ལས་རྒྱ་ཆེ་བའི་རིམ་པ་རྒྱས་པར་དངོས་སུ་བསྟན་པའི་ཕྱིར། དེར་ཐལ། རྩ་ཤེ་ལས་ཐ་སྙད་འཇོག་ཚུལ། བདེན་བཞི། ཞུགས་གནས་བརྒྱད། དཀོན་མཆོག་གསུམ་སོགས་རྒྱ་ཆེ་བའི་རིམ་པ་རྒྱས་པར་དངོས་སུ་བསྟན་པའི་ཕྱིར། དེར་ཐལ། དེ་རྣམས་རང་བཞིན་གྱིས་མེད་ཅིང་ཐ་སྙད་དུ་ཡོད་པར་དངོས་སུ་བསྟན་པའི་ཕྱིར། རིན་ཆེན་ཕྲེང་བའི་དར་ཊིཀ་ལས། གཏན་ལ་འབེབས་པའི་གཙོ་བོའི་དབང་དུ་བྱས་ཀྱི། གཞན་དུ་ན་རྩ་བ་ཤེས་རབ་ལས་ཐེག་པ་ཆེན་པོའི་ལམ་གྱི་རིམ་པ་རྒྱས་པར་བསྟན་པར་དབུ་མ་ལ་འཇུག་པ་ལས་སྒྲུབ་པའི་ཕྱིར། ཞེས་གསུངས་པའི་ཕྱིར། བྱས་པ་ལ་ཁོ་ན་རེ། རྩ་ཤེ་ལས་རྒྱ་ཆེ་བའི་ལམ་གྱི་རིམ་པ་བསྟན་པ་མི་འཐད་བར་ཐལ། རྣམ་བཤད་ལས། རྩ་ཤེ་ལས་ཟབ་མོའི་ཕྱོགས་མ་གཏོགས་པ་རྒྱ་ཆེ་བའི་ཐེག་ཆེན་གྱི་ཁྱད་ཆོས་མ་བསྟན་ཀྱང་། ཞེས་གསུངས་པའི་ཕྱིར་ན་མ་ཁྱབ། རྒྱ་ཆེ་བའི་ལམ་གྱི་རིམ་པ་དངོས་བསྟན་བསྟན་བྱའི་གཙོ་བོར་བྱས་ནས་མ་བསྟན་པའི་དོན་ཡིན་པའི་ཕྱིར།
གཉིས་པ་རང་ལུགས་བཞག་པ་ནི། སྐབས་འདིའི་འཇུག་བྱའི་དབུ་མ་ཡིན་ན་རྩ་བ་ཤེས་རབ་ཡིན་དགོས་ཏེ། གོང་དུ་སྒྲུབ་ཟིན་པའི་ཕྱིར། ཤེས་བྱ་ཆོས་ཅན། བསྟན་བཅོས་འདི་རྩ་བ་ཤེས་རབ་ལ་འཇུག་པའི་ཚུལ་གཉིས་ཡོད་དེ། ཟབ་པའི་སྒོ་ནས་འཇུག་ཚུལ་དང་། རྒྱ་ཆེ་བའི་སྒོ་ནས་འཇུག་ཚུལ་གཉིས་ཡོད་པའི་ཕྱིར། དང་པོ་ཟབ་པའི་སྒོ་ནས་འཇུག་ཚུལ་ལ་གཉིས་ཡོད་དེ། ཆོས་ཐམས་ཅད་རང་ངོས་ནས་མ་གྲུབ་པའི་རྒྱུ་མཚན་གྱིས་རང་རྒྱུད་མི་བཞེད་པ་དང་། བདེན་འཛིན་ཉོན་སྒྲིབ་ཏུ་འདོད་པ་སོགས་ཀྱི་སྒོ་ནས་རྩ་ཤེ་ལ་འཇུག་པ་དེ་རང་རྒྱུད་པ་དང་ཐུན་མོང་མ་ཡིན་པའི་འཇུག་ཚུལ་དང་། དེ་ལྟར་མ་གྲུབ་པའི་རྒྱུ་མཚན་གྱིས་ཀུན་གཞི་རང་རིག་ཕྱི་དོན་མེད་པ་སོགས་མི་འདོད་པ་དེ་སེམས་ཙམ་པ་དང་ཐུན་མོང་མ་ཡིན་པའི་འཇུག་ཚུལ་ཡིན་པའི་ཕྱིར། དང་པོ་གྲུབ་སྟེ། རྣམ་བཤད་ལས། རང་གི་དབུ་མའི་དོན་གཏན་ལ་ཕབ་པ་དེ་དབུ་མ་པ་གཞན་དང་ཐུན་མོང་མ་ཡིན་པར་བསྟན་པ་དང་། ཞེས་གསུངས་པའི་ཕྱིར། གཉིས་པ་གྲུབ་སྟེ། དེ་ཉིད་ལས། བསྟན་བཅོས་ཀྱི་དོན་རྣམ་པར་རིག་པ་ཙམ་དང་མཐུན་པར་བཤད་དུ་མི་རུང་བ་ལ་ངེས་པ་བརྟན་པར་བྱ་བའི་ཕྱིར་དུ་དབུ་མ་ལ་འཇུག་པ་བརྩམས་པར་གསུངས་ཏེ། ཞེས་གསུངས་པའི་ཕྱིར། དེས་ན་རང་རྒྱུད་པ་དང་། སེམས་ཙམ་པ་གཉིས་དང་ཐུན་མོང་མ་ཡིན་པའི་རྩ་ཤེས་ཀྱི་དགོངས་དོན་བསྟན་བཅོས་འདིར་གཏན་ལ་ཕབ་པའི་རིམ་པ་ལེགས་པར་ངེས་པ་ནི་འདིའི་སྒོ་ནས་རྩ་བ་ཤེས་རབ་ལ་ཞུགས་པའི་ཚད་དུ་འཇོག་སྟེ། དེ་ཉིད་ལས། དེའི་ཕྱིར་གཞུང་འདི་ལ་བརྟེན་ནས་དགོས་པ་དེ་གཉིས་ཀྱི་སྒོ་ནས་རྩ་ཤེའི་དོན་ལེགས་པར་ངེས་པ་ནི་གཞུང་འདིས་དབུ་མ་ལ་འཇུག་པའི་ཚུལ་གཅིག་གོ །ཞེས་གསུངས་པའི་ཕྱིར། གཉིས་པ་རྒྱ་ཆེ་བའི་སྒོ་ནས་འཇུག་ཚུལ་ཡོད་དེ། རྩ་ཤེ་ལས་བཤད་པའི་ལམ་དེ་ལ་སོ་སྐྱེའི་སའི་ཆོས་གསུམ་དང་། འཕགས་པ་སློབ་པའི་ས་བཅུ་དང་། འབྲས་བུའི་ས་རྣམས་རྒྱས་པར་ཁ་བསྐངས་པ་ལྟར་རྩ་ཤེའི་དོན་བསྒོམ་པའི་ཚེ་ཟབ་རྒྱས་གཉིས་ཚོགས་ཡིད་ལ་བྱེད་པ་དེ་དེ་ཡིན་པའི་ཕྱིར། རྣམ་བཤད་ལས། དེའི་ཕྱིར་རྩ་ཤེའི་དོན་ཡིད་ལ་བྱེད་པའི་ཚེ་འཇུག་པ་ལས་གསུངས་པ་འདི་རྣམས་དྲན་ནས་ཟབ་པ་དང་རྒྱ་ཆེ་བ་གཉིས་ཀ་ཚོགས་པའི་ལམ་གྱི་རིམ་པ་ཡིད་ལ་བྱེད་པ་མ་བྱུང་ན། གང་ཟག་དེ་ལ་དབུ་མ་ལ་འཇུག་པ་བརྩམས་པའི་དགོས་པ་གཉིས་སྟོར་བ་ཡིན་ནོ། །ཞེས་གསུངས་པའི་ཕྱིར།
གསུམ་པ་རྩོད་པ་སྤོང་བ་ལ་ཁོ་ན་རེ། རྩ་ཤེ་ལས་རྣམ་རིག་པའི་ལུགས་ཀྱི་བདེན་གྲུབ་བཀག་པར་ཐལ། གཞི་རེ་རེའི་སྟེང་དུ་བདེན་གྲུབ་རྒྱས་པར་བཀག་བའི་ཕྱིར། འདོད་ན། རྣམ་རིག་པའི་ཐུན་མོང་མ་ཡིན་པའི་ལུགས་བཀག་པར་ཐལ། འདོད་པའི་ཕྱིར་ན་མ་ཁྱབ། འདོད་མི་ནུས་ཏེ། རྩ་ཤེ་ལས་ཉན་ཐོས་སྡེ་གཉིས་ཀྱིས་འདོད་པའི་བདེན་གྲུབ་གཙོ་བོར་འགོག་ཅིང་སེམས་ཙམ་པས་འདོད་པའི་བདེན་གྲུབ་ཞར་ལ་དགག་པར་མཛད་པའི་ཕྱིར། ཡང་ཁོ་ན་རེ། རྩ་ཤེ་ལས་རྒྱ་ཆེ་བའི་ལམ་བསྟན་པ་མི་འཐད་པར་ཐལ། འཇུག་པ་འདིར་དེ་ལ་ཁ་བསྐང་དགོས་པའི་ཕྱིར་ན་མ་ཁྱབ། ཁ་བསྐང་ཚུལ་ལ་མ་ཚང་བ་ཁ་བསྐང་ཚུལ་དང་། མི་རྒྱས་པ་ཁ་བསྐང་ཚུལ་གཉིས་ཡོད་པ་ལས་འདིར་ཕྱི་མའི་དབང་དུ་བྱས་ནས་ཁ་སྐོང་བའི་ཕྱིར། ཡང་ཁོ་ན་རེ། གཞི་ལམ་འབྲས་བུའི་དབུ་མ་གསུམ་གང་རུང་ཡིན་ན་དབུ་མ་ཡིན་དགོས་པར་ཐལ། གཞི་གྲུབ་ན་དབུ་མ་ཡིན་དགོས་པའི་ཕྱིར། དེར་ཐལ། གཞི་གྲུབ་ན་མཐའ་གཉིས་དང་བྲལ་བའི་དབུས་ཡིན་དགོས་པའི་ཕྱིར་ན་མ་ཁྱབ། འདོད་ན། སྐྱེ་བ་སྔ་ཕྱི་མེད་པར་ཁས་ལེན་པ་དང་། བདག་རྟག་པར་ཁས་ལེན་པ་གཉིས་རེ་རེ་ནས་ཆོས་ཅན། ཁྱོད་ཇི་ལྟ་བ་བཞིན་དུ་འཛིན་པའི་ལྟ་བ་དེ་དབུ་མའི་ལྟ་བ་ཡིན་པར་ཐལ། ཁྱོད་དབུ་མ་ཡིན་པའི་ཕྱིར། ཁྱབ་སྟེ། གཞི་དེ་དབུ་མ་ཡིན་ན་དེ་རང་གི་ངོ་བོར་ཤར་ནས་བཟུང་བའི་ལྟ་བ་དེས་རྟག་ཆད་ཀྱི་མཐའ་གཉིས་རྣམ་བཅད་ལ་ཁེགས་ནས་བཟུང་བ་ཞིག་དགོས་པའི་ཕྱིར། ཡང་ཁོ་ན་རེ། རྩ་བ་ཤེས་རབ་ཆོས་ཅན། ཐེག་པ་ཐུན་མོང་གི་བསྟན་བཅོས་ཡིན་པར་ཐལ། རྩ་ཤེའི་རྣམ་བཤད་རེད་མདའ་བས་མཛད་པ་ལས། རྩ་ཤེ་ཐེག་ཆེན་ཐུན་མོང་མ་ཡིན་པའི་བསྟན་བཅོས་མ་ཡིན་ཏེ། རྩ་ཤེ་ལས་རྒྱ་ཆེ་བའི་ཐེག་ཆེན་གྱི་ལམ་ནི་མ་བསྟན། སྟོང་ཉིད་ཕྲ་མོ་ཐེག་དམན་གྱི་སྡེ་སྣོད་ལས་ཀྱང་བསྟན་པའི་ཕྱིར། ཞེས་གསུངས་པའི་ཕྱིར་ན་མ་ཁྱབ། འདོད་མི་ནུས་ཏེ། རིགས་པའི་རྣམ་གྲངས་མཐའ་ཡས་པའི་སྒོ་ནས་ཆོས་ཀྱི་བདག་མེད་རྒྱས་པར་བསྟན་པས་ན་ཐེག་ཆེན་ཐུན་མོང་མ་ཡིན་པའི་བསྟན་བཅོས་སུ་བཤད་པའི་ཕྱིར། དེས་ན་འདིར་བསྟན་མ་བསྟན་གྱི་ཚུལ་ཡང་གཙོ་བོར་དངོས་སུ་བསྟན་མ་བསྟན་ལ་རྩོད་པའི་སྐབས་ཡིན་པས། གཙོ་བོར་དངོས་སུ་མ་བསྟན་པ་ལ་བྱེད་དགོས་ཏེ། སྐབས་དོན་ཡོད་པའི་ཕྱིར།
འགྱུར་ཕྱག
གཉིས་པ་འགྱུར་ཕྱག་ནི། འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཞེས་བྱུང་། འདིའི་སྐབས་སུ་མཐའ་ཅུང་ཟད་དཔྱད་ན། ཁ་ཅིག་ན་རེ། མངོན་པའི་སྡེ་སྣོད་དང་མདོ་སྡེའི་སྡེ་སྣོད་གཉིས་འགལ་ཟེར་ན། འོ་ན། རྒྱས་འབྲིང་བསྡུས་གསུམ་ཆོས་ཅན། མངོན་པའི་སྡེ་སྣོད་མ་ཡིན་པར་ཐལ། མདོ་སྡེའི་སྡེ་སྣོད་ཡིན་པའི་ཕྱིར། དེར་ཐལ། ལྷག་པ་ཏིང་ངེ་འཛིན་གྱི་བསླབ་པ་རྣམ་གྲངས་མཐའ་ཡས་པའི་སྒོ་ནས་གཙོ་བོར་སྟོན་པའི་གསུང་རབ་ཡིན་པའི་ཕྱིར། རྩ་བར་འདོད་མི་ནུས་ཏེ། ཀུན་རྫོབ་དང་དོན་དམ་པའི་མངོན་པའི་སྡེ་སྣོད་གཉིས་པོ་གང་རུང་ཡིན་པའི་ཕྱིར། དེར་ཐལ། དོན་དམ་པའི་མངོན་པའི་སྡེ་སྣོད་ཡིན་པའི་ཕྱིར། དེར་ཐལ། ཆོས་རྣམས་ཀྱི་དོན་དམ་པའི་རང་སྤྱིའི་མཚན་ཉིད་ཅི་རིགས་པ་གཙོ་བོར་གཏན་ལ་འབེབས་པའི་མངོན་པའི་སྡེ་སྣོད་ཡིན་པའི་ཕྱིར། རྟགས་གྲུབ་སྟེ། དེ་ལྟར་གཏན་ལ་ཕབ་པའི་སྒོ་ནས་མངོན་དུ་བྱེད་པ་དང་། ཡང་ཡང་དང་རྟོགས་པར་བྱེད་པ་གསུམ་པོ་ཚང་བའི་སྡེ་སྣོད་ཡིན་པའི་ཕྱིར། མདོ་སྡེ་རྒྱན་ལས། མངོན་དུའི་ཕྱིར་དང་ཡང་ཡང་དང་། །ཟིལ་གནོན་རྟོགས་ཕྱིར་མངོན་པའི་ཆོས། །ཞེས་པའི་དོན་ཚང་བའི་ཕྱིར་རོ། །ཡང་ཁ་ཅིག་ན་རེ། མངོན་པ་གོང་འོག་གཉིས་མངོ